Miškas ūžia
Miškas ūžia, verkia, gaudžia; 
Vėjas žalią medį laužo; 
Nuliūdimas širdį spaudžia, 
Lyg kad replėmis ją gniaužo. 

Girios tamsios, jūs galingos, 
Kur išnykote, plačiausios? 
Dienos praeities garsingos, 
Kur pradingote, brangiausios? 

Miškas verkia didžiagirių: 
Baisūs kirviai jas išskynė; 
Verkia Lietuva didvyrių: 
Jų neprikelia tėvynė. 

Kas mums praeitį grąžintų 
Ir jos garsą, ir jos galią? 
Kas tuos kaulus atgaivintų, 
Kur po žemėmis išbalę? 

Maironis
Eilėraščiai